SHBA nuk i pagoi Phenianit $2 milionë
Këshilltari amerikan për Sigurinë Kombëtare, John Bolton pohon se SHBA kishin nënshkruar një dokument për të paguar për kujdesin shëndetësor për amerikanin Otto Warmbier, por nuk e paguan ndonjëjherë shumën.
Shtetet e Bashkuara nënshkruan një dokument ku pranojnë të paguajnë 2 milionë dollarë për koston e kujdesit shëndetësor për amerikanin Otto Warmbier, i cili u burgos nga Pheniani, tha të dielën këshilltari i Presidentit Trump për Sigurinë Kombëtare, John Bolton. Por zoti Bolton thotë se pas nënshkrimit, dokumenti u la në harresë dhe Uashingtoni nuk e pagoi ndonjëherë shumën. “E kam fare të qartë, pasi pashë dokumentin pak ditë më parë, se askush nuk ka paguar asgjë,” tha zoti Bolton për emisionin televiziv . Këshilltari i Presidentit Trump po konfirmonte njoftimet e ditëve të fundit se Koreja e Veriut kërkonte pagesë kur ia dorëzoi të riun Warmbier autoriteteve amerikane në gjendje kome, afro dy vjet më parë. Ai vdiq pak ditë pasi u kthye në atdhe. Otto Warmbier ishte student në Universitetin e Virxhinias dhe po vizitonte si turist Korenë e Veriut kur u arrestua në janar 2016 dhe u dënua me 15 vjet burg pasi ishte përpjekur të vidhte një parullë propagandistike nga muri i hotelit. Autoritetet koreano-veriore thonë se Warmbier ra në koma natën që iu dha dënimi në mars 2016. Mjekët amerikanë që e vizituan pas kthimit, nuk kanë qenë në gjendje të diagnostikojnë shkakun e dëmtimeve në tru, por thonë se nuk ka shenja që ai ishte rrahur. Gjatë takimit në Hanoi në shkurt, Presidenti Trump tha se e pranon përgjigjen e udhëheqësit koreano-verior se ai nuk dinte se çfarë i kishte ndodhur amerikanit Warmbier në burg, megjithëse kjo ishte një çështje tepër delikate. Pasi shpallën dënimin ndaj tij, koreano-veriorët nuk informuan as familjen, as autoritetet amerikane se studenti Warmbier kishte qenë pa ndjenja prej 15 muajsh. Pasi u mor vesh se ai ishte në koma, filluan përpjekje të ethshme për ta kthyer djalin në atdhe. I dërguari i Departamentit të Shtetit në Korenë e Veriut, Joseph Yun nënshkroi në atë kohë dokumentin për pagesë.